****

**Zásady odmeňovania**

**poslancov obecného zastupiteľstva obce Komjatice**

**a členov orgánov, zriadených obecným zastupiteľstvom**

     Obecné zastupiteľstvo obce Komjatice podľa § 11 ods. 4 písm. k) zákona č. 369/1990 Zb. o obecnom zriadení v znení neskorších predpisov schvaľuje Zásady odmeňovania poslancov obecného zastupiteľstva obce Komjatice a členov orgánov, zriadených obecným zastupiteľstvom.

**Čl. 1**

**Predmet úpravy**

1)Tieto zásady upravujú poskytovanie odmien:

a) poslancom obecného zastupiteľstva,

b) členom rady obecného zastupiteľstva,

c) poslancovi, ktorý vykonáva funkciu zástupcu starostu,

d)  poslancovi, ktorý vykonáva funkciu sobášiaceho,

e) predsedom a členom komisií, zriadených obecným zastupiteľstvom podľa štatútu obce,

f) ďalších členov – neposlancov.

2) Poslanec obecného zastupiteľstva, je oprávnený vzdať sa odmeny. Poslancovi, ktorý na zasadnutí obecného zastupiteľstva vyhlási, že mandát poslanca alebo člena komisie bude vykonávať bez odmeny a deklaruje ho svojim podpisom na zasadnutí obecného zastupiteľstva, nepatrí odmena odo dňa tohto vyhlásenia. Záznam o tomto úkone sa uvedie do zápisnice obecného zastupiteľstva.

 3) Vzdanie sa odmeny môže poslanec a člen komisie, ktorý nie je poslancom uskutočniť aj písomne s vlastnoručným podpisom na podateľňu obecného úradu obce Komjatice s uvedením dátumu a doby,  za ktorú sa odmeny vzdáva. Nárok na odmenu poslanec alebo člen komisie stráca dňom doručenia vzdania sa tohto nároku, ak v písomnom oznámení nie je uvedený neskorší dátum.

**Čl. 2**

**Odmena poslanca obecného zastupiteľstva**

1) Každému poslancovi obecného zastupiteľstva vzhľadom na úlohy a časovú náročnosť výkonu funkcie prináleží finančná odmena vo výške 50,00 € za kalendárny mesiac výkonu funkcie, ktorá slúži na pokrytie nákladov ako: náhrady za ušlú mzdu (resp. u podnikateľov za ušlý príjem), v zamestnaní z dôvodu plnenia si svojich povinnosti poslanca (účasť na pracovných stretnutiach poslancov, akciách obce); náhrada za jeho voľný čas strávený štúdiom potrebných materiálov k plnohodnotnej práci poslanca (podklady k OZ, zákony, iné právne predpisy, VZN, odborná literatúra, tlač, internet); náhrada nákladov spojených s obstaraním potrebných podkladov, nákladov na dopravu na zasadnutie OZ, pracovné stretnutie poslancov, kancelárske potreby a iné.

2) Za každú účasť na rokovaní obecného zastupiteľstva patrí poslancovi odmena vo výške 30,00 €.

3) V prípade, že je z dôvodu nedostatočného počtu poslancov obecné zastupiteľstvo neuznášania schopné, patrí prítomnému poslancovi odmena len vo výške 20 % z odmeny podľa ods. 2 tohto článku.

4) Poslancovi za neúčasť na rokovaní obecného zastupiteľstva odmena nepatrí.

5) Poslancovi obecného zastupiteľstva s prihliadnutím na kvalitu výkonu jeho funkcie, zohľadňujúc jeho prácu a aktivitu, napr.  na prípravách a organizovaní slávnosti k výročiu vzniku obce, oslobodenia obce, výročia SNP, slávnostné dni obce, športové a iné kultúrne podujatia, organizované obcou, môže byť jeden raz v roku na návrh starostu a po schválení v obecnom zastupiteľstve, vyplatená mimoriadna odmena.

6) Vyplatenie odmien za výkon jednotlivých funkcií sa vzájomne nevylučuje.

**Čl. 3**

**Odmena členom rady obecného zastupiteľstva**

**1) Členom rady obecného zastupiteľstva patrí odmena vo výške 15** € za jedno zasadnutie.

2) Odmeny členom rady obecného zastupiteľstva sa za neúčasť na zasadnutí nevyplácajú.

**Čl. 4**

**Odmena poslancovi, ktorý vykonáva funkciu sobášiaceho**

1) Poslancovi, ktorý vykonáva funkciu sobášiaceho podľa § 4 ods. 1 zákona č. 36/2005 Z. z.  o rodine, patrí odmena vo výške 20,00 € za každé vyhlásenie o uzavretí manželstva, ktoré pred ním snúbenci urobia.

**Čl. 5**

**Odmena predsedu a členov komisie obecného zastupiteľstva**

**a odmeňovanie ďalších členov - neposlancom**

1) Predsedovi komisie obecného zastupiteľstva patrí k poslaneckej odmene podľa Čl.2 týchto zásad aj odmena vo výške 15,00 € za každú účasť na zasadaní komisie.

2) Členovi komisie obecného zastupiteľstva patrí k poslaneckej odmene podľa Čl.2 týchto zásad aj odmena vo výške 10,00 € za každú účasť na zasadaní komisie.

3) Členom komisie, ktorí nie sú poslancami obecného zastupiteľstva sa poskytne odmena vo výške 10,00 € za každú účasť na zasadnutí komisie.

3) Odmeny predsedom komisií a členom komisií obecného zastupiteľstva sa za neúčasť na zasadnutí komisie nevyplácajú.

4) Odmena za účasť na rokovaní komisií OZ sa poskytuje najviac za 12 zasadnutí v priebehu kalendárneho roka.

5) Zapisovateľovi obecného zastupiteľstva patrí odmena vo výške 30,00 € za každé zasadnutie.

6) Zamestnancovi, ktorý natáča obecné zastupiteľstvo prináleží odmena vo výške 20,00 € za každé zasadnutie obecného zastupiteľstva.

**Čl. 6**

**Zúčtovanie odmien poslanca obecného zastupiteľstva**

**a členov orgánov, zriadených obecným zastupiteľstvom**

1)  Podkladom na zúčtovanie odmien poslancov obecného zastupiteľstva a členov orgánov, zriadených obecným zastupiteľstvom podľa Čl. 2 ods. 2 a 3,  Čl. 3 ods. 1, Čl. 5 ods. 1, 2, 3, 5 a 6 týchto zásad, sú prezenčné listiny z rokovaní obecného zastupiteľstva, zasadnutí rady a zasadaní komisií obecného zastupiteľstva.

2) Celkový súčet odmien sa vypláca 1 x ročne do 31.12. bežného roku.

3) Výdavky, súvisiace s výplatou odmien v zmysle týchto zásad sa uhrádzajú z rozpočtových prostriedkov obce.

**Čl. 7**

**Záverečné ustanovenia**

1) Zásady odmeňovania poslancov obecného zastupiteľstva obce Komjatice a členov orgánov, zriadených obecným zastupiteľstvom boli schválené uznesením obecného zastupiteľstva obce Komjatice 68/15112023, dňa 15.11.2023.

2) Zmeny a doplnky týchto zásad schvaľuje obecné zastupiteľstvo.

3) Zrušujú sa Zásady odmeňovania poslancov obecného zastupiteľstva a členov orgánov, zriadených obecným zastupiteľstvom schválené dňa 21.09.2010 uznesením č. 383/21092010.

4) Tieto Zásady odmeňovania poslancov obecného zastupiteľstva obce Komjatice a členov orgánov, zriadených obecným zastupiteľstvom nadobúdajú účinnosť dňom ich schválenia obecným zastupiteľstvom.

                                                                                                Peter Hlavatý

                                                                                                     starosta obce